Musiekvideo: Ricus Nel gesels oor drome, sukses en sy jongste musiekvideo | Maroela Media
Ricus Nel het ‘n draai in Maroela Media se ateljee kom maak. Foto: Verskaf.
Ricus Nel was jare lank die musikant wat 13 instrumente bespeel op die agtergrond vir die groot name in die bedryf, maar deesdae is hy self ŉ gerekende superster van die Afrikaanse musiekbedryf.
“Ek het opgekyk na manne soos Steve, Theuns, Bok, Robbie en Dozi. Ek was deel van hulle orkes en het gehelp met die vervaardiging van hulle musiek in die ateljee, maar nooit gedink ek sal op die voorgrond wees nie.
“Die Here het op ŉ wonderbaarlike manier vir my deure geopen op ŉ manier wat ek nooit kon voorsien nie en nou is ek self op die verhoog.
“Ek wil vir mense sê moenie dink jy kan nie iets doen nie. Hou aan probeer, droom en bid daaroor – dit is belangrik, want drome kan vir enigiemand uitwerk.”
Nel sê sy musiekloopbaan was vir hom ŉ “lekker paadjie” om te stap. Hy meen hy het soveel geleer deur eers ander bekende name in die musiekbedryf te ondersteun en saam met hulle te toer.
Oor die wegholsukses van “Boerepompie” wat hy saam met Snotkop opgeneem het, bly Nel steeds baie beskeie.
“Jong, ŉ mens is nooit heeltemal seker oor hoe jou aanhangers ŉ liedjie gaan ontvang nie, maar ek moet sê dít was die eerste liedjie wat ek vermoed het goed sal kan werk.
“Ek het 18 maande lank met hom binne-in my rondgeloop, maar tog ŉ goeie gevoel oor die liedjie gehad. Ná ‘Hardekole’, wat net so ŉ groot sukses was, wou ek weer iets goeds doen en uit die aard van die saak wou ek getrou aan myself bly, maar ook nie weer net ŉ duplikaat van dié lied maak nie. Dit is hoekom ek so lank gewag het, maar ek het geweet ek wil dit saam met Snotkop doen.”
Hy meen die sukses van “Boerepompie” lê juis in die besonderse sinergie tussen hom en Snotkop. ŉ Bykomende bonus van die lied is, dit maak oud en jonk weer opgewonde oor boeremusiek. “Self jong kinders luister saam na die liedjie en almal wil nou weer ŉ konsertina hê,” sê hy laggend.
Nel sê daar is nie druk op hom om dié sukses van “Boerepompie” met sy jongste enkelsnit, “Bokkies jag”, te herhaal nie.
“My musiek is nie ŉ kompetisie nie. Ek doen wat uit my hart kom en as die mense soveel daarvan hou, is dit ŉ bonus.”
Hy glo sy “Hardekole”-aanhangers sal weer aanklank by “Bokkies jag” kan vind. “Dit gaan oor oom Frikkie daar anderkant Tolwe wat ek ontmoet het. Hy is lief vir bokkies jag en die mense moet maar self gaan uitwerk van watter bokkies oom Frikkie nou eintlik praat. Dit is maar net ŉ lekker liedjie, man!”
Hoogtepunte en toekennings
Nel sê 2019 was die besigste jaar van sy musiekloopbaan tot dusver: “Dit is iets waarvoor ek mateloos dankbaar is. Ek het op plekke gaan speel wat ek nie eens geweet het bestaan nie, ek het selfs ŉ draai op Kestell gaan maak.”
Hy meen dat vanjaar se Krone-konsert beslis vir hom ŉ hoogtepunt was. “Ek is so geseënd om weer deel te wees van hierdie konsert, iets wat altyd vir my lekker was, maar dit was vir my ŉ voorreg om die konsert te kon afsluit met ‘Boerepompie’.
“Daar het goed uit die dak geskiet en goed het ontplof en daar op die verhoog het dit my nou behoorlik soos ŉ internasionale superster laat voel.”
Sy Hardekole-konsert saam met drie van sy vriende, Bok van Blerk, Refentse en Adam Tas, was ook vir hom ŉ hoogtepunt. Hy meen die Bokkie-toekenning wat hy en Snotkop vroeër die maand ontvang het vir liedjie van die jaar sal as nog ŉ hoogtepunt van 2019 uitstaan.
Nel sê hy sien ook daarna uit om vanjaar weer deel te wees van die Afrikaans is Groot-konserte.
“Die span van Afrikaans is Groot kry dit elke jaar reg om asemrowende toertjies met ŉ paar liedere te doen. Verlede jaar het Snotkop soos ŉ waffers 007-spioen met ŉ helikopter op die verhoog geland – wie sou nou kon dink ŉ mens kan so iets binne ŉ arena regkry – maar dit is gedoen.
“Vanjaar mag ek nou nog nie sê wat gaan gebeur nie, maar ek vermoed ek en Snotkop is beslis by een van die hoogtepunte van vanjaar se Afrikaans is Groot-vertonings betrokke. Ons gaan op ŉ besonderse manier op die verhoog kom en ek dink nie mense sal verwag dit gaan moontlik wees nie, maar hulle sal maar moet kom kyk,” sluit hy af.
Ricus Nel het ook ŉ draai in Maroela Media se ateljee kom maak en met ons gesels oor sy jongste musiekvideo van die lied “Bokkies jag”. Hy het ook gesels oor die wegholsukses van “Boerepompie” wat hy saam met Snotkop opgeneem het en wat aanhangers by vanjaar se Afrikaans is Groot-konserte kan sien.
Gryp ŉ koppie boeretroos en geniet Ricus Nel se splinternuwe tong-in-die-kies musiekvideo van “Bokkies jag” eerste net hier op Maroela Media:
Ricus , Seker die beste musiek kunstenaar in SA. Gaan groot ou Seun.